
AVIZ

asupra propunerii legislative privind garantarea plăţilor produselor şi serviciilor pentru companiile naţionale şi societăţile comerciale cu capital majoritar de stat
Cu adresa nr.681 din 18 februarie 2002, Biroul Permanent, conform art. 89 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă privind garantarea plăţilor produselor şi serviciilor pentru companiile naţionale şi societăţile comerciale cu capital majoritar de stat.

In urma examinării, în şedinţa din data de 20 martie 2002, Comisia pentru Buget, Finanţe şi Bănci, în unanimitate, a hotărât respingerea din următoarele considerente:

Potrivit prevederilor art.41 alin.(2) din Constituţia României, “proprietatea privată este ocrotită în mod egal de lege, indiferent de titular”. Astfel, statul are aceleaşi drepturi şi obligaţii ca şi orice altă persoană fizică sau juridică, ca titular al proprietăţii private.

Astfel, prevederile din propunere vin în contradicţie cu dispoziţiile art.41 alin.(2) din Constituţia  României în ceea ce priveşte “egalitatea de tratament juridic a persoanelor juridice de drept privat cu capital privat şi a persoanelor juridice de drept privat cu capital majoritar de stat.

De asemenea, soluţia avută în vedere în propunerea legislativă este calificată “practică anticoncurenţială”, faţă de prevederile art.5 lit.d), art.6 lit.c) şi art.9 din Legea concurenţei nr.21/1996.

În “Programul de acţiune al Guvernului şi Băncii Naţionale a României pentru diminuarea blocajului financiar”, Ministerul Dezvoltării şi Prognozei a iniţiat, împreună cu Ministerul Finanţelor Publice, Ministerul Justiţiei şi Ministerul Industriei şi Resurselor, un proiect de Lege privind unele măsuri pentru întărirea disciplinei contractuale.

